กรุงศรีฯเล็งออกหุ้นกู้ ฟิทช์ฯให้เครดิตAAA
กรุงศรีฯ เตรียมออกหุ้นกู้ 1.2 หมื่นล้าน ไม่มีหลักประกัน ฟิทช์ฯ ให้เรตติ้ง AAA
24 ก.พ. 2559

กรุงศรีฯ เตรียมออกหุ้นกู้ 1.2 หมื่นล้าน ไม่มีหลักประกัน ฟิทช์ฯ ให้เรตติ้ง AAA 
บริษัท ฟิทช์ เรทติ้งส์ (ประเทศไทย) ประกาศให้อันดับเครดิตภายในประเทศระยะยาวที่ “AAA (tha)” แก่หุ้นกู้ไม่ด้อยสิทธิ ไม่มีหลักประกันของธนาคารกรุงศรีอยุธยา แนวโน้มอันดับเครดิตมีเสถียรภาพ เป็นหุ้นกู้อายุ 3 ปี มูลค่าไม่เกิน 8,000 ล้านบาท ทั้งนี้ ธนาคารมีสิทธิจะเสนอขายหุ้นกู้เพิ่มได้อีก 4,000 ล้านบาท วัตถุประสงค์การออกหุ้นกู้ เพื่อนำไปใช้ชำระคืนเงินกู้ยืม และใช้ในการดำเนินกิจการทั่วไปของธนาคาร
สำหรับปัจจัยสนับสนุนอันดับเครดิตของหุ้นกู้ไม่ด้อยสิทธิ ไม่มีหลักประกัน อยู่ในระดับเดียวกับอันดับเครดิตภายในประเทศระยะยาวของธนาคารกรุงศรีอยุธยา เนื่องจากหุ้นกู้ดังกล่าวเป็นภาระผูกพันที่ไม่ด้อยสิทธิและไม่มีหลักประกันของธนาคาร โดยฟิทช์ฯ มองว่า ธนาคารกรุงศรีอยุธยา ซึ่งเป็นบริษัทลูกที่มีบทบาทสำคัญในเชิงกลยุทธ์ต่อธนาคารแม่ คือ ธนาคารโตเกียว-มิตซูบิชิ ยูเอฟเจ หรือ บีทีเอ็มยู ที่มีอันดับเครดิตสากลสกุลเงินต่างประเทศระยะยาวที่  “A”
อย่างไรก็ตาม อันดับเครดิตของธนาคารกรุงศรีอยุธยา อาจได้รับผลกระทบในเชิงลบจากการลดลงของโอกาสที่บีทีเอ็มยูจะให้การสนับสนุนแก่ธนาคาร หากมีการปรับลดสัดส่วนการถือหุ้นลง แต่ไม่น่าจะเกิดขึ้นในระยะปานกลาง